钦定古今图书集成/方舆汇编/职方典/第1199卷 > 《荆州贼平临洞庭言怀》李白
## 钦定古今图书集成/方舆汇编/职方典/第1199卷 > 《荆州贼平临洞庭言怀》李白

修蛇横洞庭，吞象临海岛。积骨成巴陵，遗言闻楚老。
水穷三苗国，地窄三湘道。岁晏天峥嵘，时危人枯槁。
思归阻丧乱，去国伤怀抱。郢路方丘墟，《章华》亦倾倒。
风悲猿啸苦，木落鸿飞早。日隐西赤沙，月明东城草。
关河望已绝，氛雾行当扫。长叫天可闻，吾将问苍昊。